Anno millesimo trecentesimo quadragesimo sexto statuta sunt haec apud Cistercium tempore Capituli generalis. 1.  In primis, cum veritatis sit verbum organo dominicae vocis prolatum : vae esse homini per quem scandalum venit ; et fuerit alias distinctum, quod exeuntes de nocte monasterium vel grangias tamquam comprehensos in carnis contagio puniantur, maiora autem scandala oriuntur ex hiis, qui plurimum subiacent obtutibus, et resultant vehementius in contemptum : statuit Capitulum generale quod quicumque monachus vel conversus sine licentia generali vel speciali portas monasterii praesumpserit de die egredi, si reversus etiam fuerit ipso die, nihilominus pro fugitivo habeatur, recipiatur in porta et ultimus omnium teneatur. Si vero diabolo instigante, aliunde quam per portam egressus fuerit, tamquam comprehensus in carnis contagio puniatur. Et haec diffinitio ad moniales Ordinis universi potissime extendatur. 2.  Item, cum tanto sit transgressio mandatorum graviori poena condigna, quanto damnabilius in gradum committitur altiorem, et ad generalis Capituli notitiam sit deductum, quod in aliquibus monasteriis contra papalia statuta, priores, cellerarios et aliquos monachos extra infirmitorium cameras appropriatas habere, in quibus comedunt, pernoctant et invitant, quod volunt, ad esum carnium sine proprii abbatis licentia, dicentes sibi hoc licere de consuetudine usitata ; carnes sibi quoque postulant certis diebus vel temporibus ministrari ; idem Capitulum districte praecipit et iuiungit abbatibus Ordinis universi, ut in hiis et aliis papalia statuta faciant observari, transgressores per amotionem a suis officiis vel alias, ut meruerint, puniendo. Declarat Capitulum generale quod, abbatibus in monasteriis existentibus, nulli liceat sine voluntate abbatis carnes comedere vel dare licentiam comedendi, abbatibus sponte cedentibus vel personis aliis solemnibus, quibus concessum fuerit, dumtaxat exceptis in omnibus memoratis. 3.  Item, cum aequitatis debito suadente, ut qui simul volunt vivere, simul etiam statuto termino habeant imbursare ; quapropter Capitulum generale ordinat et diffinit ut quilibet abbas pro bursa sui scolaris viginti libras turonensium mittere non differat Parisius infra terminum in statutis papalibus constitutum sub poenis in eis comprehensis. Alioquin scolari, pro quo dictae viginti librae, ut praemittitur, missae non fuerint, nihil de communi substantia ministretur. De quibus etiam viginti libris scolaris quilibet imbursabit in principio studii, quantum ad magistrum, provisorem et baccallarios, qui legerint sententias, concordatur. Qui si hoc studio sine imbursatione post festum Omnium Sanctorum remanserint, sententiam excommunicationis se noverint incurrisse ; et nihilominus per magistrum, provisorem et baccallarios praedictos sub poena praedictae excommunicationis latae sententiae, post dictum festum de dicto studio expellantur. Magistros autem sacrae theologiae non vult Capitulum praesentibus ordinationibus alligari. 4.  Quoniam quibusdam dubium videbatur, *etc., ut supra ann. 1343 et cf. nota k*. 